Generálna prokuratúra
Slovenskej republiky

X/1 Spr 113/22/1000

Zbierka služobných predpisov
generálneho prokurátora 
Slovenskej republiky
Por. č. 5/2024

P O K Y N

generálneho prokurátora Slovenskej republiky 

zo 14. februára 2024,

ktorým sa upravujú podrobnosti o poskytovaní 
preventívnej rehabilitácie 

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento pokyn:

Článok 1
Úvodné ustanovenie

Tento pokyn upravuje podrobnosti poskytovania zdravotnej starostlivosti prokurátorom formou preventívnej rehabilitácie.

Článok 2
Formy preventívnej rehabilitácie

(1)	Preventívnou rehabilitáciou sa rozumie poskytovanie liečebno-preventívnej starostlivosti zameranej na upevnenie a posilnenie duševného a telesného zdravia prokurátora. 

(2)	Preventívna rehabilitácia sa vykonáva 
a)	v rehabilitačných zariadeniach prokuratúry s celodenným pobytom) (ďalej len „centrum“)
1. vo Vzdelávacom a rehabilitačnom centre prokuratúry Slovenskej republiky Stará Lesná,
2.	vo Vzdelávacom a rehabilitačnom centre prokuratúry Slovenskej republiky Krpáčovo,
b)	v rehabilitačnom zariadení podľa výberu prokurátora s celodenným pobytom1) (ďalej len „vybrané zariadenie“), 
c)	ambulantne formou aktívneho odpočinku a liečebno-preventívnych opatrení1) (ďalej len „ambulantne“). 

(3)	Liečebno - preventívnymi opatrením sa rozumie najmä
a)	telovýchova,
b)	zdravotná turistika,
c)	vodoliečebná procedúra,
d)	masáž,
e)	bazén, 
f)	sauna.

Článok 3
Postup pri zabezpečení preventívnej rehabilitácie 

(1)	Prokurátora na preventívnu rehabilitáciu vysiela Generálna prokuratúra Slovenskej republiky (ďalej len „generálna prokuratúra“); preventívna rehabilitácia sa posudzuje ako výkon funkcie prokurátora.

(2)	Preventívnu rehabilitáciu zabezpečuje a evidenciu o preventívnej rehabilitácii vedie osobný úrad generálnej prokuratúry (ďalej len „osobný úrad“).

(3)	Termíny poskytnutia preventívnej rehabilitácie v centrách určuje Plán odbornej prípravy a vzdelávania prokuratúry Slovenskej republiky (ďalej len „plán“), schválený generálnym prokurátorom Slovenskej republiky (ďalej len „generálny prokurátor“) na daný kalendárny rok. 

(4)	Organizačné a personálne oddelenie krajskej prokuratúry (ďalej len „organizačné a personálne oddelenie“) predkladá osobnému úradu najneskôr do 30. novembra príslušného kalendárneho roka zoznam prokurátorov vo svojej pôsobnosti, ktorí v nasledujúcom kalendárnom roku spĺňajú podmienky nároku na preventívnu rehabilitáciu podľa osobitného zákona.) 

(5)	Osobný úrad oznámi termíny na poskytovanie preventívnej rehabilitácie v centrách najneskôr do 15. decembra príslušného kalendárneho roka.

(6)	Krajské prokuratúry, ktoré spravujú centrum, vyčlenia potrebnú ubytovaciu kapacitu na preventívne rehabilitácie po určení termínov poskytovania preventívnej rehabilitácie podľa plánu. 

(7)	Centrum umožní účasť rodinným príslušníkom prokurátora starším ako 18 rokov alebo osobám žijúcim s prokurátorom v spoločnej domácnosti starším ako 18 rokov na preventívnej rehabilitácii prokurátora, ak má voľné ubytovacie kapacity v termíne konania preventívnej rehabilitácie.

Článok 4
Žiadosť o poskytnutie preventívnej rehabilitácie

(1)	Prokurátor v žiadosti o poskytnutie preventívnej rehabilitácie v centre uvedie termín poskytnutia preventívnej rehabilitácie v centre podľa plánu. Vzor žiadosti o poskytnutie preventívnej rehabilitácie v centre je uvedený v prílohe č. 1. 

(2)	Žiadosť o poskytnutie preventívnej rehabilitácie v centre podáva prokurátor 
a)	najneskôr do 5. januára príslušného kalendárneho roka, ak žiada o poskytnutie preventívnej rehabilitácie v mesiaci január príslušného kalendárneho roka, 
b)	najneskôr do 1. marca príslušného kalendárneho roka, ak žiada o poskytnutie preventívnej rehabilitácie v mesiaci máj príslušného kalendárneho roka, 
c)	najneskôr do 1. júla príslušného kalendárneho roka, ak žiada o poskytnutie preventívnej rehabilitácie v mesiaci september a október príslušného kalendárneho roka. 

(3)	Žiadosť o poskytnutie preventívnej rehabilitácie vo vybraných zariadeniach alebo ambulantne podáva prokurátor najneskôr 20 kalendárnych dní pred navrhovaným poskytnutím preventívnej rehabilitácie. Vzor žiadosti o poskytnutie preventívnej rehabilitácie vo vybraných zariadeniach alebo ambulantne je uvedený v prílohe č. 2. 

(4)	Prokurátor v priamej riadiacej pôsobnosti generálneho prokurátora predkladá žiadosť o poskytnutie preventívnej rehabilitácie podľa odsekov 2 a 3 generálnemu prokurátorovi. 

(5)	Námestník krajského prokurátora, prokurátor krajskej prokuratúry, okresný prokurátor, námestník okresného prokurátora alebo prokurátor okresnej prokuratúry predkladá žiadosť o poskytnutie preventívnej rehabilitácie podľa odsekov 2 a 3 prostredníctvom organizačného a personálneho oddelenia, ktoré ju doručí osobnému úradu. 

(6)	Príslušný vedúci prokurátor) k poskytnutiu preventívnej rehabilitácie zaujme stanovisko podľa prílohy č. 1 alebo prílohy č. 2; to neplatí, ak žiadosť o poskytnutie preventívnej rehabilitácie podáva generálny prokurátor.

(7)	Riaditeľ osobného úradu svojím podpisom potvrdí prevzatie žiadosti o poskytnutie preventívnej rehabilitácie predloženej generálnym prokurátorom. 

Článok 5
Poukaz na poskytnutie preventívnej rehabilitácie

(1)	Osobný úrad na základe žiadosti prokurátora o poskytnutie preventívnej rehabilitácie vyhotovuje poukaz na preventívnu rehabilitáciu (ďalej len „poukaz“).

(2)	Osobný úrad zabezpečí doručenie poukazu spravidla 10 kalendárnych dní pred nástupom prokurátora na preventívnu rehabilitáciu v centre 
a)	prokurátorovi a centru, ak o preventívnu rehabilitáciu požiadal generálny prokurátor, námestník generálneho prokurátora alebo prokurátor generálnej prokuratúry (ďalej len „prokurátor generálnej prokuratúry“) a zároveň oznámi ekonomickému odboru generálnej prokuratúry, že bolo žiadosti vyhovené,
b)	prokurátorovi a centru, ak o preventívnu rehabilitáciu požiadal 
1. krajský prokurátor, námestník krajského prokurátora alebo prokurátor krajskej prokuratúry (ďalej len „prokurátor krajskej prokuratúry“), 
2.	okresný prokurátor, námestník okresného prokurátora alebo prokurátor okresnej prokuratúry (ďalej len „prokurátor okresnej prokuratúry),
a zároveň oznámi organizačnému a personálnemu oddeleniu a oddeleniu vnútornej správy príslušnej krajskej prokuratúry (ďalej len „oddelenie vnútornej správy“), že bolo žiadosti vyhovené.

(3)	Osobný úrad zabezpečí doručenie poukazu spravidla 10 kalendárnych dní pred nástupom prokurátora na preventívnu rehabilitáciu vo vybraných zariadeniach alebo ambulantne
a)	prokurátorovi a ekonomickému odboru generálnej prokuratúry, ak o preventívnu rehabilitáciu požiadal prokurátor generálnej prokuratúry,
b)	príslušnému organizačnému a personálnemu oddeleniu a príslušnému oddeleniu vnútornej správy, ak o preventívnu rehabilitáciu požiadal prokurátor krajskej prokuratúry alebo prokurátor okresnej prokuratúry. 

Článok 6
Poskytovanie preventívnej rehabilitácie

(1)	Prokurátorovi, ktorý má nárok na preventívnu rehabilitáciu v trvaní jedného týždňa,1) sa poskytne preventívna rehabilitácia v rozsahu sedem po sebe nasledujúcich dní v príslušnom kalendárnom roku. 

(2)	Prokurátorovi, ktorý má nárok na preventívnu rehabilitáciu v trvaní dvoch týždňov1), sa poskytne preventívna rehabilitácia v rozsahu 14 po sebe nasledujúcich dní v príslušnom kalendárnom roku; to neplatí, ak prokurátor požiadal o poskytnutie preventívnej rehabilitácie v dvoch častiach, v rozsahu sedem po sebe nasledujúcich dní v príslušnom kalendárnom roku, ktoré po sebe bezprostredne nenasledujú. Prokurátor predkladá žiadosti o poskytnutie preventívnej rehabilitácie osobitne podľa článku 4.

(3)	Preventívna rehabilitácia v centre zahŕňa liečebno – preventívne opatrenia, stravovanie a ubytovanie prokurátora.

(4)	Súbor liečebno – preventívnych opatrení v centre podľa čl. 2 ods. 2 písm. a) v bode 1 zahŕňa
a)	telovýchovu,
b)	zdravotnú turistiku.

(5)	Súbor liečebno – preventívnych opatrení v centre podľa čl. 2 ods. 2 písm. a) v bode 2 zahŕňa 
a)	telovýchovu,
b)	zdravotnú turistiku,
c)	vodoliečebné procedúry,
d)	masáž,
e)	bazén, 
f)	saunu.
 
Článok 7
Prekážky nástupu na preventívnu rehabilitáciu a predčasné ukončenie preventívnej rehabilitácie

(1)	Prokurátor, ktorý nenastúpil na preventívnu rehabilitáciu z vážnych osobných, rodinných alebo zdravotných dôvodov alebo z dôvodu plnenia služobných úloh, oznámi túto skutočnosť 
a)	osobnému úradu, ak ide o prokurátora generálnej prokuratúry,
b)	osobnému úradu prostredníctvom organizačného a personálneho oddelenia príslušnej krajskej prokuratúry, ak ide o prokurátora krajskej prokuratúry alebo prokurátora okresnej prokuratúry.

(2)	Ak prokurátor nenastúpi na preventívnu rehabilitáciu v centre z dôvodov uvedených v odseku 1, osobný úrad túto skutočnosť oznámi centru.

(3)	Prokurátor, ktorý nenastúpil na preventívnu rehabilitáciu z dôvodov uvedených v odseku 1 môže opätovne podať žiadosť o poskytnutie preventívnej rehabilitácie. Opätovne podaná žiadosť sa považuje za žiadosť, ktorú prokurátor v danom kalendárnom roku podal prvýkrát. 

(4)	Prokurátorovi, ktorý predčasne ukončil preventívnu rehabilitáciu z dôvodov uvedených v odseku 1, generálna prokuratúra určí náhradný termín na dokončenie preventívnej rehabilitácie po dohode s prokurátorom. 

Článok 8
Náhrada nákladov vynaložených v súvislosti s preventívnou rehabilitáciou
a nákladov na pobyt

(1)	Náklady preventívnej rehabilitácie v centre uhrádza krajská prokuratúra, ktorá má v správe centrum zo svojich rozpočtových prostriedkov. Generálna prokuratúra na tento účel vyčlení potrebný objem rozpočtových prostriedkov pre príslušnú krajskú prokuratúru.

(2)	Stravné na deň v centre sa určuje podľa všeobecne záväzného právneho predpisu.3)

(3)	Prokurátor má nárok na 
a)	náhradu stravného do výšky sumy stravného,) nárok na náhradu za ubytovanie a nárok na náhradu nákladov za liečebno-preventívne opatrenia len do výšky sumy podľa cenníka poskytovaných služieb centra, ak mu bola poskytnutá preventívna rehabilitácia vo vybraných zariadeniach,
b)	náhradu stravného do výšky sumy stravného,4) ak mu bola poskytnutá preventívna rehabilitácia ambulantne,
c)	náhradu nákladov na ubytovanie len do výšky nákladov na ubytovanie v centre, ak mu bola poskytnutá preventívna rehabilitácia ambulantne mimo miesta trvalého pobytu s nutnosťou ubytovania v mieste jej výkonu.

(4)	Prokurátor má nárok aj na náhradu režijného nákladu spojeného s ubytovaním a miestneho poplatku, ak vykonáva preventívnu rehabilitáciu 
a)	vo vybranom zariadení alebo
b)	ambulantne mimo miesta trvalého pobytu s nutnosťou ubytovania v mieste jej výkonu.

Článok 9
Vyúčtovanie nákladov vynaložených v súvislosti s poskytovaním preventívnej rehabilitácie a nákladov na pobyt

(1)	Prokurátor generálnej prokuratúry, ktorému bola poskytnutá preventívna rehabilitácia vo vybraných zariadeniach alebo ambulantne najneskôr do desiatich pracovných dní od skončenia preventívnej rehabilitácie predloží ekonomickému odboru generálnej prokuratúry žiadosť na vyúčtovanie nákladov vynaložených v súvislosti s poskytovaním preventívnej rehabilitácie a nákladov na pobyt, ku ktorej priloží 
a)	originál poukazu,
b)	originál dokladu o úhrade nákladov za ubytovanie, stravovanie a liečebno-preventívne opatrenia, 
c)	originál dokladu o úhrade režijných nákladov spojených s ubytovaním a miestneho poplatku, ak boli uhradené. 

(2)	Prokurátor krajskej prokuratúry a prokurátor okresnej prokuratúry, ktorému bola poskytnutá preventívna rehabilitácia vo vybraných zariadeniach alebo ambulantne, predloží spolu so žiadosťou na vyúčtovanie nákladov vynaložených v súvislosti s poskytovaním preventívnej rehabilitácie a nákladov na pobyt doklady uvedené v odseku 1 najneskôr do desiatich pracovných dní od skončenia preventívnej rehabilitácie oddeleniu vnútornej správy.

(3)	Vzor žiadosti na vyúčtovanie nákladov vynaložených v súvislosti s poskytovaním preventívnej rehabilitácie a nákladov na pobyt je uvedený v prílohe č. 3.

(4)	Náhradu nákladov vynaložených v súvislosti s poskytovaním preventívnej rehabilitácie a nákladov na pobyt vypláca prokurátorovi jeho služobný úrad bezhotovostným prevodom na bankový účet, na ktorý je prokurátorovi vyplácaný plat. 

Článok 10
Prechodné a záverečné ustanovenia

Žiadosti o poskytnutie preventívnej rehabilitácie podané do nadobudnutia účinnosti tohto pokynu sa vybavujú podľa pokynu generálneho prokurátora Slovenskej republiky por. č. 7/2001 z 1. januára 2002 na zabezpečenie preventívnej rehabilitácie prokurátorov.

Článok 11

Zrušuje sa organizačný pokyn generálneho prokurátora Slovenskej republiky por. č. 7/2001 z 1. januára 2002 na zabezpečenie preventívnej rehabilitácie prokurátorov.

Článok 12
Účinnosť

Tento pokyn nadobúda účinnosť 15. februára 2024.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky